हर त्रीये रोज दपैह्‌रीं लै इक भलेयां माचडू नेहा बुड्ढा जिन्न घसे दा, थाह्‌रा-थाह्‌रा लिश्कना, काला कोट-पतूलन, काली गोल टोपी, ते पतली कमानीदार निक्के-निक्के गोल शीशें आली ऐनक लग्गी दी होंदी ही, हत्थै च सोटी लैत्ते दे बरसाती च आई खड़ोंदा ते सोटी गी बजरी पर ठ्‌होरदा। फकीरा बाह्‌र आईयै बाजी गी आला दिंदा “बीबी! आओ, साईमन साह्‌ब आई गे न।” बुड्ढा बाह्‌रो-बाह्‌र बागै आले रस्ते दा चक्कर कट्टियै बरांडे च पुज्जी जंदा। इक चूका जाइयै बोझे चा मैला नेहा रमाल कड्ढियै बछांदा ते बल्लें नेईं आला दिंदा “रेशम...रेशम!...रेशम...” ते रेशम द्रौड़दी आई जंदी। बाजी बड़े कलाकारें आला लेखा सरोद मूंढै नै लाईयै बरांडे च औंदियां। तख्तपोशै पर बेहियै सरोद दा सूहा बनारसी छुआड़ तुआरदियां ते सबक् शुरु होई जंदा।